Kɔntinyu fɔ Mɛmba Gɔd pan Ɛnitin we Yu De Du! | Simplified\n“Una fɔ du wetin Gɔd in Spirit tɛl una fɔ du.”—LƐTA FƆ GALESHYA 5:16.\nSIŊ DƐN: 22, 75\nWetin go ɛp wi fɔ no if wi na pɔsin we de mɛmba Gɔd pan ɛnitin we wi de du?\nWetin wi go du fɔ kɔntinyu fɔ bi pɔsin we de mɛmba Gɔd pan ɛnitin we i de du?\nWe wi tink lɛk aw Krays de tink, aw dat go afɛkt wi pan ɛnitin we wi de du?\n1, 2. Wetin wan brɔda bin kam fɔ no bɔt insɛf? Wetin i bin du?\nRƆBƆT bin ol 15 ia we i baptayz, bɔt di trut nɔto bin di tin we impɔtant to am. I tɔk se: “A nɔ bin ɛva du bad tin, ɛn a jɔs bin de du di tin dɛn we Jiova Witnɛs fɔ du bɔt nɔto wit ɔl mi at. I bin tan lɛk se mi na pɔsin we de mɛmba Gɔd pan ɛnitin we a de du bikɔs a bin de atɛnd ɔl di mitin dɛn ɛn a kin ɔgzilari payɔnia wan wan tɛm insay di ia. Bɔt i bin tan lɛk se a de mis sɔntin na mi layf.”\n2 Rɔbɔt nɔ bin ɔndastand wetin i de mis na in layf pas te i mared. In ɛn in wɛf kin ple wan gem usay dɛn de aks dɛnsɛf kwɛstyɔn dɛn frɔm di Baybul. In wɛf bin rili sabi di Baybul ɛn i bin de ansa di kwɛstyɔn dɛn izi wan. Bɔt plɛnti tɛm Rɔbɔt nɔ bin de sabi di ansa dɛn ɛn dat bin de mek i shem. I tɔk se: “I bin tan lɛk se a nɔ sabi natin. A tɛl misɛf se, ‘If a want fɔ tek di lid pan Gɔd biznɛs na mi famili, a nid fɔ du sɔntin.’” Ɛn na dat i bin du. Rɔbɔt bin tɔk bak se: “A stɔdi di Baybul, a stɔdi, ɛn a stɔdi gud gud wan, ɛn ɔltin bigin klia to mi. A bigin fɔ ɔndastand di Baybul ɛn di tin we pas ɔl na dat, a bin kam fɔ gɛt tayt padi biznɛs wit Jiova.”\n3. (a) Wetin wi lan frɔm Rɔbɔt in stori? (b) Us impɔtant pɔynt dɛn wi go kam tɔk bɔt?\n3 Wi kin lan impɔtant lɛsin dɛn frɔm Rɔbɔt in stori. Wi kin no sɔm tin dɛn na di Baybul, atɛnd di mitin dɛn ɔltɛm, ɛn du di prichin wok, bɔt dis nɔ min se wi na pɔsin we de mɛmba Gɔd pan ɛnitin we wi de du. Ɔ i go bi se wi dɔn du ɔl wetin wi ebul fɔ bi pɔsin we de mɛmba Gɔd pan ɛnitin we wi de du, bɔt we wi chɛk wisɛf, wi go si se wi nid fɔ du mɔ. (Lɛta Fɔ Filipay 3:16) Insay dis atikul, wi go ansa dɛn tri impɔtant kwɛstyɔn dɛn ya: (1) Wetin go ɛp wi fɔ no if wi na pɔsin we de mɛmba Gɔd pan ɛnitin we wi de du? (2) Aw wi go kɔntinyu fɔ bi pɔsin we de mɛmba Gɔd pan ɛnitin we wi de du? (3) We wi bi pɔsin we de mɛmba Gɔd pan ɛnitin we wi de du, aw dat go ɛp wi na layf?\nAW WI GO NO IF WI NA PƆSIN WE DE MƐMBA GƆD PAN ƐNITIN WE WI DE DU?\n4. Udat dɛn di advays na Lɛta Fɔ Ɛfisɔs 4:23, 24 de fɔ?\n4 We wi bin stat fɔ sav Gɔd, wi bin mek sɔm chenj dɛn we bin afɛkt ɛnitin we wi de du na layf. Dɛn chenj dɛn ya nɔ bin dɔn di tɛm we wi baptayz. Di Baybul tɛl wi se: “Una fɔ chenj di we aw una de tink ɛn kɔntinyu fɔ tink di rayt we ɔltɛm.” (Lɛta fɔ Ɛfisɔs 4:23, 24, NW.) Bikɔs wi nɔ pafɛkt, wi nid fɔ de kɔntinyu fɔ mek sɔm chenj dɛn. Ivin if wi dɔn sav Jiova fɔ lɔng lɔng tɛm, wi stil nid fɔ kɔntinyu fɔ mek wi padi biznɛs wit am tayt mɔ ɛn mɔ.—Lɛta Fɔ Filipay 3:12, 13.\n5. Us kwɛstyɔn dɛn go ɛp wi fɔ no if wi na pɔsin we de mɛmba Gɔd pan ɛnitin we wi de du?\n5 Ilɛksɛf wi yɔŋ ɔ wi ol, wi nid fɔ de chɛk wisɛf fɔ no udat wi rili bi. Wi kin aks wisɛf dɛn kwɛstyɔn dɛn ya: ‘A de si se a dɔn de go bifo pan Gɔd biznɛs ? A de falamakata Krays? Aw di abit we a gɛt ɛn di we aw a de biev na di mitin de sho di kayn pɔsin we a bi? Aw di tin dɛn we a de tɔk de sho wetin a rili want na layf? Aw di we aw a de stɔdi, drɛs, ɛn di we aw a de biev we dɛn gi mi advays de sho di kayn pɔsin we a rili bi? Wetin a kin du we dɛn tɛmt mi fɔ du di rɔng tin? Mi na machɔ Kristian?’ (Lɛta Fɔ Ɛfisɔs 4:13) Dɛn kwɛstyɔn dɛn ya go ɛp wi fɔ no if wi na pɔsin we de mɛmba Gɔd pan ɛnitin we wi de du.\n6. Wetin bak go ɛp wi fɔ no if wi na pɔsin we de mamba Gɔd pan ɛnitin we wi de du?\n6 Sɔntɛnde, wi nid ɔda pipul dɛn fɔ ɛp wi fɔ no if wi na pɔsin we de mɛmba Gɔd pan ɛnitin we wi de du. Di apɔsul Pɔl bin ɛksplen se pɔsin we de du wetin in bɔdi ɔ at tɛl am fɔ du ɛn we nɔ bisin bɔt Gɔd na pɔsin we nɔ no se di tin we i de du na layf nɔ de mek Gɔd gladi. Bɔt pɔsin we de mɛmba Gɔd pan ɛnitin we i de du no aw Gɔd de si sɔntin. I no se Jiova nɔ lɛk pɔsin we de du wetin in bɔdi ɔ at tɛl am fɔ du. (Fɔs Lɛta Fɔ Kɔrint 2:14-16; 3:1-3) Ɛlda dɛn we de tink lɛk aw Krays de tink kin no kwik kwik wan we brɔda ɔ sista de stat fɔ du di tin dɛn we in bɔdi ɔ at tɛl am fɔ du, ɛn dɛn kin tray fɔ ɛp dɛn. If di ɛlda dɛn de tray fɔ ɛp yu, yu tink se yu go gri fɔ mek dɛn ɛp yu ɛn chenj? If wi du dat, wi go sho se wi rili want fɔ bi pɔsin we de mɛmba Gɔd pan ɛnitin we wi de du.—Ɛkliziastis 7:5, 9.\nKƆNTINYU FƆ BI PƆSIN WE DE MƐMBA GƆD PAN ƐNITIN WE I DE DU\n7. Aw wi no se fɔ lan di tin dɛn we de na di Baybul nɔ jɔs du?\n7 Nɔto jɔs wetin wi de lan frɔm di Baybul go mek wi go bifo pan Gɔd biznɛs. Kiŋ Sɔlɔmɔn bin no bɔku tin bɔt Jiova, ɛn dɛn bin ivin rayt sɔm pan di tru tin dɛn we Sɔlɔmɔn bin tɔk insay di Baybul. Bɔt as tɛm de go, in padi biznɛs wit Jiova nɔ bin tayt igen, ɛn i nɔ bin kɔntinyu fɔ de fetful wan. (Fɔs Kiŋ 4:29, 30; 11:4-6) So, wetin wi nid fɔ ad pan di tin dɛn we wi dɔn lan frɔm di Baybul? Wi nid fɔ kɔntinyu fɔ gɛt fet mɔ ɛn mɔ. (Lɛta Fɔ Kɔlɔse 2:6, 7) Aw wi go du dis?\n8, 9. (a) Wetin go ɛp wi fɔ kɔntinyu fɔ gɛt strɔng fet? (b) Wetin wi dɔn plan fɔ du we wi de stɔdi ɛn tink gud gud want bɔt wetin wi de lan? (Luk di pikchɔ nia dis atikul in taytul.)\n8 Insay di fɔstɛm Kristian dɛn tɛm, Pɔl bin ɛnkɔrej Kristian dɛn fɔ “go bifo ɛn lan dɛn tin we bigman fɔ lan.” (Di Ibru Pipul Dɛn 6:1) Aw wi kin fala dis advays tide? Wan impɔtant we aw wi go du dis na bay we wi de stɔdi di buk we nem How to Remain in God’s Love. Dis go ɛp yu fɔ ɔndastand aw fɔ yuz di advays [prinsipul] dɛn frɔm di Baybul. If yu bin dɔn stɔdi da buk de, ɔda buk dɛn de bak we yu go stɔdi we go ɛp yu fɔ gɛt strɔng fet. (Lɛta Fɔ Kɔlɔse 1:23) Wi nid bak fɔ tink gud gud wan bɔt wetin wi dɔn lan ɛn aks Jiova fɔ ɛp wi fɔ si aw wi go du di tin dɛn we wi de lan.\n9 We wi de stɔdi ɛn tink gud gud wan bɔt wetin wi de rid, wi gol na fɔ tray tranga wan fɔ du wetin Jiova want ɛn fɔ obe am. (Sam 40:8; 119:97) Wi nɔ want bak fɔ alaw ɛnitin we go stɔp wi fɔ kɔntinyu fɔ go bifo pan Gɔd biznɛs.—Taytɔs 2:11, 12.\n10. Wetin yɔŋ wan dɛn go du fɔ kɔntinyu fɔ go bifo pan Gɔd biznɛs?\n10 If yu na yɔŋ pɔsin, yu gɛt ɛnitin we yu want fɔ du fɔ go bifo pan Gɔd biznɛs? Wan brɔda we de wok na Bɛtɛl kin tɔk plɛnti tɛm to yɔŋ wan dɛn we de kam baptayz na ɛni sakit asɛmbli, ɛn i kin aks dɛn bɔt di tin dɛn we dɛn want fɔ du fɔ go bifo pan Gɔd biznɛs. Dis brɔda kin si se bɔku pan dɛn dɔn tink gud gud wan bɔt aw dɛn want fɔ sav Jiova tumara bambay. Sɔm pan dɛn dɔn plan fɔ yuz bɔku pan dɛn tɛm fɔ sav Jiova ɔ fɔ muf go na say dɛn we dɛn nid mɔ pɔblisha dɛn. Bɔt sɔm pan dɛn nɔ bin no aw fɔ ansa dis brɔda in kwɛstyɔn. Fɔ se dɛn de fil se dɛn nɔ nid fɔ go bifo pan Gɔd biznɛs? If yu na yɔŋ pɔsin, aks yusɛf dɛn kwɛstyɔn dɛn ya: ‘A de atɛnd di mitin dɛn ɛn go fil savis jɔs bikɔs mi mama ɛn papa want mi fɔ go? Ɔ a gɛt tayt padi biznɛs wit Gɔd?’ Ilɛksɛf wi ol ɔ yɔŋ, wi ɔl fɔ gɛt sɔntin we wi want fɔ du fɔ go bifo pan Gɔd biznɛs. Dɛn tin dɛn ya go ɛp wi fɔ kɔntinyu fɔ go bifo pan Gɔd biznɛs mɔ ɛn mɔ.—Ɛkliziastis 12:1, 13.\n11. (a) Wetin wi nid fɔ du fɔ mek wi go bifo pan Gɔd biznɛs? (b) Us ɛgzampul we de na di Baybul we wi fɔ falamakata?\n11 Afta we wi dɔn no di say dɛn we wi nid fɔ du mɔ, wi fɔ stat fɔ mek sɔm chenj dɛn. Dis rili impɔtant bikɔs na in go mek wi liv ɔ day. (Lɛta Fɔ Rom 8:6-8) Jiova nɔ de tink se wi fɔ pafɛkt, ɛn i de gi wi in oli spirit fɔ ɛp wi. Bɔt wisɛf sɛf nid fɔ wok tranga wan.Brɔda Jɔn Ba, we na bin Gɔvnin Bɔdi mɛmba, bin tɔk bɔt Lyuk 13:24 se: “Bɔku pipul dɛn nɔ go ebul fɔ ɛnta di smɔl get bikɔs dɛn nɔ de wok tranga tranga wan fɔ kɔntinyu fɔ go bifo pan Gɔd biznɛs.” Wi nid fɔ tan lɛk Jekɔp, we bin fɛt wan enjɛl ɛn nɔ bin giv-ɔp pas te i blɛs am. (Jɛnɛsis 32:26-28) Pan ɔl we wi kin ɛnjɔy fɔ stɔdi di Baybul, wi nɔ fɔ tink se di Baybul tan lɛk novɛl we wi de rid fɔ ɛnjɔy wisɛf. Wi nid fɔ tray tranga wan fɔ fɛn di tru tin dɛn we de na di Baybul we rili valyu ɛn we go ɛp wi.\n12, 13. (a) Wetin go ɛp wi fɔ du wetin Lɛta Fɔ Rom 15:5 tɔk bɔt? (b) Aw Pita in ɛgzampul ɛn di advays we i gi wi go ɛp wi? (c) Wetin yu go du fɔ mek yu kɔntinyu fɔ go bifo pan Gɔd biznɛs? (Luk di bɔks we se “Wetin Yu Go Du fɔ Go Bifo pan Gɔd Biznɛs?”)\n12 We wi du wi bɛst fɔ go bifo pan Gɔd biznɛs, Gɔd in oli spirit go ɛp wi fɔ chenj di we aw wi de tink. Smɔl smɔl, wi kin lan fɔ tink lɛk aw Krays de tink. (Lɛta Fɔ Rom 15:5) Di oli spirit go ɛp wi fɔ pul kɔmɔt di bad tin dɛn we wi kin want fɔ du ɛn fɔ gɛt gud abit dɛn we de mek Gɔd gladi. (Lɛta Fɔ Galeshya 5:16, 22, 23) If wi si se wi de put ɔl wi atɛnshɔn pan want want ɔ ɛnjɔymɛnt, wi nɔ fɔ giv-ɔp. Wi fɔ kɔntinyu fɔ aks Jiova fɔ gi wi in oli spirit fɔ ɛp wi fɔ put wi maynd pan di right tin. (Lyuk 11:13) Mɛmba di apɔsul Pita. I nɔ bin de tink ɔltɛm lɛk aw Krays de tink. (Matyu 16:22, 23; Lyuk 22:34, 54-62; Lɛta Fɔ Galeshya 2:11-14) Bɔt Pita nɔ bin giv-ɔp, ɛn Jiova bin ɛp am. Smɔl smɔl, Pita bin lan aw fɔ tink lɛk aw Krays de tink. Ɛn wisɛf kin du di sem tin.\nWetin Yu Go Du fɔ Go Bifo pan Gɔd Biznɛs?\nTek tɛm stɔdi Gɔd in Wɔd, ɛn tink gud gud wan bɔt wetin yu dɔn rid\nNɔ westɛm fɔ du wetin yu de lan\nAlaw Jiova in oli spirit fɔ gayd yu\nAlaw ɔda pipul dɛn fɔ ɛp yu, ɛn sho se yu gladi fɔ di ɛp we dɛn de ɛp yu\n13 Leta Pita bin tɔk bɔt sɔm patikyula kwaliti dɛn we go ɛp wi. (Rid Pita In Sɛkɛn Lɛta 1:5-8.) Wi nid fɔ wok tranga wan fɔ ebul fɔ kɔntrol wisɛf, fɔ bia, fɔ lɛk wi brɔda dɛn, ɛn fɔ gɛt ɔda gud kwaliti dɛn. Ɛvride i fayn fɔ mek wi aks wisɛf dis kwɛstyɔn, ‘Us kwaliti a go tray fɔ gɛt tide we go ɛp mi fɔ kɔntinyu fɔ go bifo pan Gɔd biznɛs mɔ ɛn mɔ?’\nFALA DI ADVAYS DƐN NA DI BAYBUL PAN ƐNITIN WE WI DE DU\n14. If wi mɛmba Gɔd pan ɛnitin we wi de du, aw dat go ɛp wi?\n14 If wi de tink lɛk aw Krays de tink, dat go afɛkt di we aw wi de biev na wokples ɔ na skul, aw wi de tɔk, ɛn di tin dɛn we wi kin disayd fɔ du ɛvride. Di tin dɛn we wi de disayd fɔ du de sho se wi de tray fɔ falamakata Krays. Bikɔs wi de mɛmba Gɔd pan ɛnitin we wi de du, wi nɔ want natin fɔ pwɛl wi padi biznɛs wit Jiova. We dɛn tɛmpt wi fɔ du sɔntin we nɔ rayt, di mɛmba we wi de mɛmba Gɔd pan ɛnitin we wi de du go ɛp wi fɔ tinap tranga wan ɛn du di rayt tin. Bifo wi disayd fɔ du ɛnitin, wi fɔ stɔp ɛn aks wisɛf dɛn kwɛstyɔn dɛn ya: ‘Us advays dɛn de na di Baybul we go ɛp mi? If dis kayn tin apin to Krays, wetin i go du? Wetin go mek Jiova gladi?’ Wi nid fɔ de tink dis kayn we ɔltɛm. So lɛ wi tɔk bɔt sɔm prɔblɛm dɛn we kin mit wi. Fɔ ɛni wan pan dɛn prɔblɛm dɛn ya, wi go tɔk bɔt aw di advays dɛn we de na di Baybul go ɛp wi fɔ disayd di rayt tin.\n15, 16. We wi tink lɛk aw Krays de tink, aw dis go ɛp wi fɔ disayd di rayt tin (a) we wi want fɔ pik pɔsin fɔ mared? (b) we wi want fɔ pik padi dɛn?\n15 We wi de pik pɔsin fɔ mared. Wetin Jiova want wi fɔ mɛmba we wi de disayd fɔ mared de na Sɛkɛn Lɛta Fɔ Kɔrint 6:14, 15. (Rid.) Pɔl bin ɛp wi fɔ no klia wan se pɔsin we de mɛmba Gɔd pan ɛnitin we i de du nɔ de si tin di sem we lɛk pɔsin we de du wetin in bɔdi ɔ at tɛl am fɔ du. Dɛn ɔl tu nɔ de si tin di sem we. Aw dis advays go ɛp wi we wi want fɔ pik pɔsin fɔ mared?\n16 We wi de pik padi dɛn. Wetin Jiova want wi fɔ mɛmba we wi de pik padi de na Fɔs Lɛta Fɔ Kɔrint 15:33. (Rid.) Pɔsin we de mɛmba Gɔd pan ɛnitin we i de du nɔ go mek padi wit pipul dɛn we go mek i nɔ gɛt bɛtɛ fet igen. Tink bɔt aw yu go fala dis advays pan difrɛn prɔblɛm dɛn we yu go gɛt. Fɔ ɛgzampul, aw dis advays go ɛp yu we yu de yuz tin dɛn lɛk Fesbuk, Watsap, ɛn ɔda tin dɛn na di Intanɛt? Aw i go ɛp yu fɔ disayd if yu go ple gem na di Intanɛt wit pipul dɛn we yu nɔ wande sabi?\nDi tin dɛn we a de disayd fɔ du de ɛp mi fɔ kɔntinyu fɔ bi pɔsin we de mɛmba Gɔd pan ɛnitin we a de du? (Luk na paregraf 17)\n17-19. If yu na pɔsin we de mɛmba Gɔd pan ɛnitin, aw dat go ɛp yu fɔ (a) avɔyd tin dɛn we nɔ gɛt wan yus? (b) gɛt fayn gol dɛn? (c) sɛtul cham-mɔt?\n17 Tin dɛn we kin mek wi nɔ go bifo pan Gɔd biznɛs. Wi gɛt wan impɔtant wɔnin na Di Ibru Pipul Dɛn 6:1. (Rid.) Wetin na “dɛn bad tin we go mɛk dɛn day” we wi fɔ avɔyd? Dis na tin dɛn we wi kin du we nɔ gɛt wan yus, ɛn dɛn tin ya nɔ kin ɛp wi fɔ kɔntinyu fɔ go bifo pan Gɔd biznɛs. Dis wɔnin go ɛp wi fɔ ansa kwɛstyɔn dɛn lɛk: ‘Dis tin we a want fɔ du go bɛnifit mi ɔ gɛt ɛni valyu to mi? A fɔ put mi an pan dis biznɛs? Wetin mek a nɔ fɔ jɔyn ɛni grup we de tray fɔ chenj di we aw tin de bi na dis wɔl?’\nDi tin dɛn we a de disayd fɔ du de ɛp mi fɔ kɔntinyu fɔ sɛt gol dɛn we a de sav Gɔd? (Luk na paregraf 18)\n18 Wi gol dɛn we wi de sav Gɔd. We Jizɔs bin de tɔk to sɔm pipul dɛn ɔp wan mawnten, i bin gi wan fayn advays bɔt wi gol dɛn we wi de sav Jiova. (Matyu 6:33) Pɔsin we de mɛmba Gɔd pan ɛnitin we i de du de put di Kiŋdɔm fɔs na in layf. Dis advays ya go ɛp wi fɔ ansa kwɛstyɔn dɛn lɛk: ‘A fɔ go yunivasiti afta we a dɔn skul? A fɔ tek dis patikyula wok?’\nDi tin dɛn we a de disayd fɔ du de ɛp mi fɔ mek pis wit ɔda pipul dɛn? (Luk na paregraf 19)\n19 Cham-mɔt. Pɔl in advays we i bin gi to di Kristian dɛn we bin de na Rom go ɛp wi we wi gɛt cham-mɔt wit ɔda pipul dɛn. (Lɛta Fɔ Rom 12:18) Wi de falamakata Krays, ɛn na dat mek wi kin tray fɔ “de kwayɛt wan wit ɔlman.” Wetin wi go du we wi gɛt cham-mɔt wit ɔda pipul dɛn? I kin izi fɔ yu fɔ gri wit wetin ɔda pɔsin de tɛl yu? Ɔ dɛn no yu as pɔsin we de tray fɔ mek pis?—Jems 3:18.\n20. Wetin mek yu want fɔ bi pɔsin we de mɛmba Gɔd pan ɛnitin we yu de du?\n20 Dɛn ɛgzampul dɛn ya de sho aw di advays dɛn na di Baybul go ɛp wi fɔ disayd fɔ du tin dɛn we de sho se na Gɔd in oli spirit de gayd wi. If wi de mɛmba Gɔd pan ɛnitin we wi de du, wi go gɛt gladi at ɛn wi go satisfay. Rɔbɔt we wi bin dɔn tɔk bɔt bin tɔk se: “Afta we a dɔn gɛt tayt padi biznɛs wit Jiova, a bin bi gud papa ɛn maredman. A satisfay ɛn a gɛt gladi at.” If wi ɔl de tray tranga wan fɔ bi pɔsin we de mɛmba Gɔd pan ɛnitin we wi de du, dat go mek wisɛf ɛnjɔy bɔku bɛnifit. Wi go gɛt gladi at naw, ɛn tumara bambay wi go gɛt “da layf we na di tru layf.”—Fɔs Lɛta To Timoti 6:19.\nWe wi de kɔntinyu fɔ mɛmba Gɔd pan ɛnitin we wi de du, dat go mek wi padi biznɛs wit Jiova bi di tin we impɔtant to wi pas ɔl na wi layf. Dis de afɛkt di we aw wi de tink, fil, ɛn di we aw wi de liv wi layf. Wi de go bifo pan Gɔd biznɛs bikɔs wi no aw Jiova de tink ɛn wi de tray fɔ falamakata am. Wi go sɛt gol dɛn we wi de sav Gɔd bay we wi de tink bɔt we dɛn we wi kin sav Jiova gud gud wan ɛn mek plan dɛn we go ɛp wi fɔ du dɛn


Kɔntinyu fɔ Fetful We di “Big Big Trɔbul” Kam | Wachtawa Stɔdi\nRID INSAY Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gokana Greek Greek Sign Language Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nSTƆDI ATIKUL 41\n“Ɔl udat de wɔship PAPA GƆD [“Jiova,” NW] una lɛk am ɛn du wetin i tɛl una fɔ du! Wans yu fethful to am i nɔ de kɔmɔt biɛn yu.”—SAM 31:23.\n1-2. (a) Wetin di lida dɛn na di neshɔn dɛn go anawns jisnɔ? (b) Us kwɛstyɔn dɛn wi go nid fɔ ansa?\nIMAJIN se di lida dɛn na di neshɔn dɛn dɔn jɔs mek di anawnsmɛnt fɔ se “wi dɔn gɛt pis ɛn natin nɔ de fɔ fred!” Dɛn go de bost se di wɔl dɔn rili sef. Di neshɔn dɛn go want wi fɔ tink se dɛn ebul fɔ sɔlv ɔl di prɔblɛm dɛn na di wɔl. Bɔt dɛn nɔ go ebul fɔ stɔp di tin we go apin nɛks! Wetin mek? Frɔm wetin di Baybul bin dɔn tɔk, “na da tɛm de dɛn ɛnd go kam kwik kwik wan, . . . ɛn dɛn nɔ go ebul fɔ ɛskep atɔl.”—1 Tɛs. 5:3, NW.\n2 Wi gɛt impɔtant kwɛstyɔn dɛn we wi nid fɔ ansa. Kwɛstyɔn dɛn lɛk: Wetin go apin di tɛm we di “big big trɔbul” go kam? Wetin Jiova go want wi fɔ du da tɛm de? Ɛn aw wi go rɛdi wisɛf naw fɔ de fetful wan di tɛm we da big big trɔbul go kam?—Mat. 24:21.\nWETIN GO APIN WE DI “BIG BIG TRƆBUL” GO KAM?\n3. Frɔm wetin de na Rɛvɛleshɔn 17:5, 15-18, aw Gɔd go dɔnawe wit “Babilɔn di Gret”?\n3 Rid Rɛvɛleshɔn 17:5, 15-18. I nɔ go te igen dɛn go dɔnawe wit “Babilɔn di Gret”! Jɔs lɛk aw wi bin dɔn tɔk, di neshɔn dɛn nɔ go ebul fɔ stɔp di tin dɛn we go apin da tɛm de. Wetin mek? Na bikɔs “Gɔd go mek di kiŋ dɛn want fɔ du wetin in want.” Wetin Gɔd go want lɛ dɛn du? I go want lɛ dɛn dɔnawe wit ɔl dɛn lay lay rilijɔn dɛn, ivin dɛn lay lay chɔch dɛn. * Gɔd go put wetin i want na di “tɛn ɔn” in at. Ɛn di tɛn ɔn de pan di “rɛd wayl bif.” Di tɛn ɔn tinap fɔ ɔl di gɔvmɛnt dɛn we de sɔpɔt di “wayl bif” we na di United Nations. (Rɛv. 17:3, 11-13; 18:8) We dɛn gɔvmɛnt dɛn de atak lay lay rilijɔn, dat go bi di sayn fɔ sho se di big big trɔbul dɔn bigin. Dis na fiaful tin we go apin kwik kwik wan we go afɛkt ɔlman na di wɔl.\n4. (a) Us rizin dɛn di neshɔn dɛn go gi fɔ ɛksplen wetin mek dɛn de atak lay lay rilijɔn dɛn? (b) Wetin di pipul dɛn we bin de na dɛn rilijɔn dɛn de go du?\n4 Wi nɔ no us rizin di neshɔn dɛn go gi fɔ ɛksplen wetin mek dɛn de atak Babilɔn di Gret. Sɔntɛm dɛn go tɔk se di rilijɔn dɛn na di wɔl de mek pis nɔ de ɛn wetin dɛn de se ɛn du de ambɔg di gɔvmɛnt dɛn. Ɔ sɔntɛm dɛn go tɔk se rilijɔn dɔn gɛda bɔku bɔku mɔni ɛn prɔpati. (Rɛv. 18:3, 7) We di neshɔn dɛn go atak lay lay rilijɔn, sɔntɛm nɔto ɔl dɛn mɛmba dɛn dɛn go dɔnawe wit. Bifo dat, i go tan lɛk se di neshɔn dɛn go dɔnawe wit ɔganayzeshɔn dɛn we gɛt fɔ du wit rilijɔn dɛn. We dɛn go dɔnawe wit dɛn ɔganayzeshɔn dɛn de, ɔl dɛn mɛmba dɛn go kam fɔ no se di bigman dɛn pan rilijɔn dɔn fel dɛn ɛn dɛn go tray tranga wan nɔ fɔ gɛt natin fɔ du wit dɛn rilijɔn dɛn de igen.\n5. Wetin Jiova dɔn prɔmis bɔt di big big trɔbul? Wetin mek?\n5 Di Baybul nɔ tɛl wi aw lɔng dɛn go tek fɔ dɔnawe wit Babilɔn di Gret, bɔt wi no se i nɔ go tek lɔng tɛm. (Rɛv. 18:10, 21) Jiova dɔn prɔmis se i go “ridyus di tɛm” fɔ da trɔbul so dat “di wan dɛn we i dɔn pik” ɛn di tru rilijɔn go sev. (Mak 13:19, 20, NW) Bɔt wetin Jiova go want wi fɔ du di tɛm we di big big trɔbul go stat te to di tɛm we Amagɛdɔn go kam?\nKƆNTINYU FƆ DE NA DI TRU RILIJƆN\n6. Wetin mek i nɔ jɔs du fɔ pul an pan lay lay rilijɔn?\n6 Jɔs lɛk aw wi bin dɔn tɔk na di atikul bifo dis, Jiova nɔ want di wan dɛn we de wɔship am fɔ gɛt ɛnitin fɔ du wit Babilɔn di Gret. Bɔt i nɔ jɔs du fɔ pul an pan lay lay rilijɔn. Wi fɔ mekɔp wi maynd fɔ kɔntinyu fɔ de na di tru rilijɔn usay wi go sav Jiova di rayt we. Lɛ wi tɔk bɔt tu we dɛn aw wi kin du dis.\nLɛ wi nɔ ɛva stɔp fɔ de mit togɛda, ivin if tin nɔ izi fɔ wi (Luk na paregraf 7) *\n7. (a) Aw wi go kɔntinyu fɔ tinap tranga wan fɔ du wetin rayt na Jiova in yay? (b) Wetin mek Di Ibru Pipul Dɛn 10:24, 25 (NW) tɔk se wi fɔ de mit togɛda? Wetin mek na naw dat rili impɔtant?\n7 Fɔs, wi fɔ kɔntinyu fɔ tinap tranga wan fɔ du wetin rayt na Jiova in yay. Wi nɔ fɔ ɛva gri wit di we aw di pipul dɛn na di wɔl de biev. Fɔ ɛgzampul, wi nɔ de gri wit ɛnikayn mami ɛn dadi biznɛs di we aw Gɔd nɔ want, lɛk we man ɛn man ɔ uman ɛn uman de mared, ɛn ɔda we dɛn aw omo dɛn de biev. (Mat. 19:4, 5; Rom 1:26, 27) Sɛkɔn, wi fɔ kɔntinyu fɔ wɔship wit wi kɔmpin Kristian dɛn. Wi go du dis ɛnisay we wi de ilɛksɛf na Kiŋdɔm Ɔl ɔ, if nid de, na wan pan wi brɔda ɔ sista in os ɔ ivin sikrit wan. Ilɛk wetin apin, wi nɔ go ɛva stɔp fɔ atɛnd wi mitin dɛn. Infakt wi nid fɔ de mit togɛda “mɔ we [wi] de si se di de de kam nia.”—Rid Di Ibru Pipul Dɛn 10:24, 25, NW.\n8. Aw sɔntɛm wi mɛsej go chenj tumara bambay?\n8 Sɔntɛm we di big big trɔbul go bigin, di mɛsej we wi de prich go chenj. Rayt naw wi de prich di gud nyuz bɔt di Kiŋdɔm ɛn wi de tray fɔ mek disaypul dɛn. Bɔt da tɛm de, wi go de prich mɛsej we de sho se wi gɛt maynd. Di Baybul kɔmpia di mɛsej to big big ays blɔk dɛn. (Rɛv. 16:21) Wi go de prich se i nɔ go te igen Gɔd de kam dɔnawe wit Setan in wɔl kpatakpata. We di tɛm rich, wi go no us mɛsej wi gɛt fɔ de prich ɛn aw wi go prich am. Fɔ se wi go yuz di sem we dɛn aw wi bin dɔn de du di prichin wok fɔ lɔng tɛm fɔ prich ɛn tich? Ɔ wi go yuz ɔda we dɛn? Wi nɔ no. Bɔt ilɛk us we wi gɛt fɔ prich, i tan lɛk se wi go gɛt di chans fɔ gɛt maynd fɔ tɔk bɔt Jiova in jɔjmɛnt mɛsej.—Izi. 2:3-5.\n9. Wetin di neshɔn dɛn go du we dɛn yɛri wi mɛsej? Wetin wi shɔ bɔt?\n9 I go mɔs bi se di mɛsej we wi go prich, go mek di neshɔn dɛn tray fɔ fos wi nɔ fɔ prich igen. Jɔs lɛk aw wi de abop pan Jiova fɔ sɔpɔt wi fɔ du di prichin wok rayt naw, na so wi go nid fɔ abop pan am fɔ sɔpɔt wi da tɛm de. Wi shɔ se wi Gɔd go gi wi di pawa fɔ du wetin i want.—Mayk. 3:8.\nRƐDI YUSƐF FƆ DI TƐM WE DƐN GO ATAK GƆD IN PIPUL DƐN\n10. Frɔm wetin de na Lyuk 21:25-28, aw pipul dɛn go fil bɔt di tin dɛn we go apin di tɛm we da big big trɔbul go kam?\n10 Rid Lyuk 21:25-28. We da big big trɔbul go kam, pipul dɛn go sɔprayz fɔ si se ɔl di tin dɛn we dɛn bin tink se go de sote go dɔn bigin fɔ fel dɛn. Dɛn go “fil am insay dɛn bon” ɛn fred se dɛn go kil dɛn insay di wɔs tɛm na mɔtalman istri. (Zɛf. 1:14, 15) Da tɛm de, layf go rili tranga fɔ ivin Jiova in pipul dɛn. Bikɔs wi nɔ tan lɛk di pipul dɛn na di wɔl, tin nɔ go rili izi fɔ wi. Sɔntɛm, wi nɔ go gɛt sɔm tin dɛn we wi nid.\n11. (a) Wetin mek dɛn go pe atɛnshɔn mɔ pan Jiova Witnɛs dɛn? (b) Wetin mek wi nɔ nid fɔ fred di big big trɔbul?\n11 Tɛm go rich we di pipul dɛn we dɛn yon rilijɔn nɔ go de igen go vɛks bad bad wan bikɔs dɛn nɔ dɔnawe wit Jiova Witnɛs dɛn yon rilijɔn. Wi shɔ se sɔntɛm dɛn go yuz Intanɛt sayt dɛn we de mek ɔda pipul dɛn no mɔ bɔt pɔsin fɔ mek ɔda pipul dɛn no se dɛn rili vɛks. Di neshɔn dɛn ɛn dɛn rula, Setan, go et wi bikɔs na wi yon rilijɔn nɔmɔ dɛn nɔ go dɔnawe wit. Dɛn nɔ go ebul fɔ du wetin dɛn want, dat na fɔ dɔnawe wit ɔl di rilijɔn dɛn na di wɔl. So na pan wi dɛn ɔl go pe atɛnshɔn. Na da tɛm de di neshɔn dɛn go bi Gɔg we de na Megɔg. * Dɛn go kam togɛda ɛn atak Jiova in pipul dɛn wit ɔl dɛn pawa. (Izi. 38:2, 14-16) Wi go stat fɔ wɔri bɔt wetin gɛt fɔ apin di tɛm we da big big trɔbul go kam, mɔ bikɔs wi nɔ no ɔl wetin gɛt fɔ apin. Bɔt wi biliv tranga wan se: Wi nɔ nid fɔ fred di big big trɔbul. Jiova go tɛl wi wetin-ɛn-wetin wi fɔ du we go sev wi layf. (Sam 34:19) Wi go ebul fɔ “es [wi] ed ɛn luk ɔp to Gɔd” bikɔs wi no se “i nɔ go te igen, Gɔd go sev [wi].” *\n12. Aw “di slev we fetful ɛn gɛt sɛns” dɔn de ɛp wi fɔ rɛdi wisɛf fɔ di tin dɛn we gɛt fɔ apin tumara bambay?\n12 “Di slev we fetful ɛn gɛt sɛns” dɔn de pripia wi fɔ de fetful wan insay di tɛm we di big big trɔbul go kam. (Mat. 24:45, NW) Dɛn dɔn de du dis bɔku we dɛn, bɔt wan ɛgzampul na wi kɔnvɛnshɔn program dɛn frɔm 2016 to 2018. Di tɔk dɛn we dɛn bin gi insay dɛn kɔnvɛnshɔn dɛn ya bin ɛnkɔrej wi fɔ gɛt kwaliti dɛn we wi go nid as Jiova in de de kam nia. Lɛ wi tɔk smɔl bɔt dɛn kwaliti dɛn ya.\nKƆNTINYU FƆ DE BIƐN JIOVA, FƆ DE BIA, ƐN GƐT MAYND\nRɛdi yusɛf naw fɔ sev di tɛm we di “big big trɔbul” go kam (Luk na paregraf 13 to 16) *\n13. Aw wi go kɔntinyu fɔ du tin dɛn we go mek wi de biɛn Jiova? Wetin mek na naw wi fɔ du dat?\n13 De Biɛn Jiova: Di tim fɔ di 2016 kɔnvɛnshɔn program na bin “Kɔntinyu fɔ De Biɛn Jiova!” Di tɔk dɛn we dɛn gi na dis kɔnvɛnshɔn bin tich wi se if wi gɛt tayt padi biznɛs wit Jiova, wi go kɔntinyu fɔ de biɛn am. Dɛn bin mɛmba wi se wi go kam nia Jiova bay we wi de pre wit ɔl wi at ɛn stɔdi Gɔd in Wɔd gud gud wan. We wi de du dat, i de ɛp wi fɔ gɛt di trɛnk fɔ tinap tranga wan ilɛk tin nɔ izi fɔ wi. As di tɛm fɔ lɛ Setan in wɔl dɔn de kam nia, wi no se bɔku bɔku prɔblɛm dɛn go mit wi we go tɛst wi fet pan Gɔd ɛn in Kiŋdɔm. Pipul dɛn go de provok wi mɔ ɛn mɔ. (2 Pit. 3:3, 4) Wan men rizin we go mek dis go apin na bikɔs wi nɔ de sɔpɔt ɛni tin we pipul dɛn de du na Setan in wɔl. Wi fɔ kɔntinyu fɔ du tin dɛn we go mek wi de biɛn Jiova naw, so dat wi go kɔntinyu fɔ de biɛn am insay di tɛm we di big big trɔbul go kam.\n14. (a) Aw tin go chenj fɔ di brɔda dɛn we de tek di lid na dis wɔl? (b) Wetin mek wi fɔ kɔntinyu fɔ de biɛn Jiova da tɛm de?\n14 Insay di tɛm we di big big trɔbul go kam, tin go chenj fɔ di brɔda dɛn we go tek di lid na dis wɔl. Tɛm go rich we ɔl di anɔyntɛd wan dɛn we go stil de na dis wɔl go go na ɛvin fɔ jɔyn-an fɔ fɛt Jiova in wɔ, Amagɛdɔn. (Mat. 24:31; Rɛv. 2:26, 27) Dis min se wi nɔ go gɛt di Gɔvnin Bɔdi igen wit wi na dis wɔl. Bɔt di bɔku bɔku pipul dɛn go kɔntinyu fɔ de ɔganayz wan. Brɔda dɛn we kwalifay we de na di ɔda ship go de tek di lid. Wi go nid fɔ sho se wi de biɛn Jiova bay we wi go de sɔpɔt dɛn brɔda dɛn ya ɛn fala di advays we dɛn go gɛt frɔm Gɔd. Wi fɔ fala wetin dɛn go tɛl wi if wi want fɔ sev!\n15. Wetin wi go du fɔ ɛp wi fɔ kɔntinyu fɔ bia? Wetin mek i impɔtant fɔ lɛ wi du dat naw?\n15 Fɔ De Bia: Di tim fɔ di 2017 kɔnvɛnshɔn program na bin “Nɔ Giv-Ɔp!” Di tɔk dɛn we dɛn bin gi bin ɛp wi fɔ kɔntinyu fɔ bia ivin we prɔblɛm dɛn de mit wi. Wi bin lan se nɔto we tin fayn nɔmɔ wi fɔ bia. Wi kin ebul fɔ bia bay we wi de abop pan Jiova. (Rom 12:12) Wi nɔ fɔ ɛva fɔgɛt wetin Jizɔs bin prɔmis we i se: “Gɔd go sev ɛnibɔdi we bia sote i day [“di ɛnd,” NW].” (Mat. 24:13) Dis prɔmis ɛp wi fɔ no se wi fɔ kɔntinyu fɔ de fetful wan ilɛk uskayn prɔblɛm de mit wi. If wi de bia ɛni prɔblɛm we de mit wi rayt naw, wi go gɛt trɛnk fɔ tinap tranga wan bifo di big big trɔbul go bigin.\n16. Wetin de mek wi gɛt maynd? Wetin wi fɔ du fɔ lɛ wi gɛt maynd rayt naw?\n16 Gɛt Maynd: Di tim fɔ di 2018 kɔnvɛnshɔn program na bin “Sho se Yu Gɛt Maynd!” Di tɔk dɛn we dɛn bin gi bin mɛmba wi se nɔto bikɔs wi sabi du sɔm tin dɛn mek wi gɛt maynd. Jɔs lɛk aw wi nid fɔ abop pan Jiova fɔ lɛ wi go ebul fɔ bia, na so wi fɔ abop pan Jiova fɔ lɛ wi gɛt maynd. Aw wi go lan fɔ abop pan Jiova mɔ ɛn mɔ? Na bay we wi de rid di Baybul ɛvride ɛn tink gud gud wan bɔt aw Jiova bin dɔn sev in pipul dɛn trade. (Sam 68:20; 2 Pit. 2:9, NW) We di neshɔn dɛn go atak wi insay di tɛm we di big big trɔbul go kam, wi go nid fɔ gɛt maynd ɛn abop pan Jiova pas aw wi bin dɔn de du. (Sam 112:7, 8; Ibru 13:6) If wi abop pan Jiova rayt naw, wi go gɛt di maynd we wi nid di tɛm we Gɔg go atak wi. *\nWI DE WET FƆ DI TƐM WE JIOVA GO SEV WI\nI nɔ go te igen Jizɔs ɛn in amiman dɛn na ɛvin go kam fɔ fɛt Jiova in wɔ, Amagɛdɔn, fɔ dɔnawe wit Gɔd in ɛnimi dɛn! (Luk na paregraf 17)\n17. Wetin mek wi nɔ de fred Amagɛdɔn? (Luk di pikchɔ na di frɔnt pej.)\n17 Jɔs lɛk aw wi bin dɔn tɔk na di atikul bifo dis, bɔku pan wi dɔn spɛn ɔl wi layf insay dis las dez. Bɔt wi op bak fɔ sev di tɛm we da big big trɔbul go kam. Jiova in wɔ, Amagɛdɔn, na in go dɔnawe wit ɔl di tin dɛn we de na Setan in wɔl. Bɔt wi nɔ gɛt natin fɔ fred. Wetin mek? Na bikɔs na Jiova in wɔ ɛn wi nɔ gɛt fɔ fɛt. (Prɔv. 1:33; Izi. 38:18-20; Zɛk. 14:3) We Jiova go gi di kɔmand, Jizɔs Krays go lid Gɔd in ami fɔ fɛt. In ɛn di anɔyntɛd wan dɛn we bin dɔn gɛt layf bak ɛn bɔku bɔku enjɛl dɛn go fɛt dis wɔ. Dɛn go fɛt Setan, in dɛbul dɛn, ɛn ɔl di wan dɛn we de sɔpɔt dɛn na dis wɔl.—Dan. 12:1; Rɛv. 6:2; 17:14.\n18. (a) Us prɔmis Jiova dɔn mek? (b) Aw Rɛvɛleshɔn 7:9, 13-17 ɛp wi fɔ gɛt kɔnfidɛns bɔt di op we wi gɛt fɔ tumara bambay?\n18 Jiova dɔn prɔmis se: “Nɔn wɛpɔn we dɛn mek fɔ kil yu, nɔ go wok.” (Ayz. 54:17) “Bɔku bɔku pipul dɛn” we de wɔship Jiova fetful wan go “tinap traŋa wɛn da big trɔbul” go fɔdɔm ɛn dɛn go sev! Dɛn go kɔntinyu fɔ sav am fetful wan. (Rid Rɛvɛleshɔn 7:9, 13-17.) Di Baybul gi wi bɔku rizin dɛn fɔ mek wi biliv tranga wan se wi go sev di tɛm we da big big trɔbul go kam! Wi no se “wans yu fethful” Jiova “nɔ de kɔmɔt biɛn yu.” (Sam 31:23) Ɔl di wan dɛn we lɛk Jiova ɛn we de prez am go gladi fɔ si se badnem nɔ de pan Jiova in nem igen.—Izi. 38:23.\n19. Us wɔndaful blɛsin dɛn wi go ɛnjɔy tumara bambay?\n19 Tink bɔt wetin Sɛkɛn Lɛta to Timoti 3:2-5 (NW) go se if i de tɔk bɔt aw di pipul dɛn na di nyu wɔl go de biev bikɔs Setan nɔ de fɔ ambɔg dɛn. (Luk di bɔks we gɛt di taytul “ Di We Aw Pipul dɛn Go Tan Da Tɛm De.”) Brɔda Jɔj Gangas, * we bin de sav as Gɔvnin Bɔdi mɛmba bin ɛksplen am dis we: “Di wɔl go bi wɔndaful say fɔ de bikɔs ɔlman go de wɔship Jiova! I nɔ go te igen, yu go gɛt di chans fɔ de na di nyu wɔl. Yu go de sote go jɔs lɛk aw Jiova de sote go.” Dat na wɔndaful op fɔ wi ɔl!\nDi We Aw Pipul dɛn Go Tan Da Tɛm De\nPipul dɛn go lɛk ɔda pipul dɛn, dɛn go valyu dɛn padi biznɛs wit Jiova, dɛn go no se nɔto ɔltin dɛn ebul du, dɛn go ɔmbul, dɛn go de prez Gɔd, dɛn go de obe dɛn mama ɛn papa, dɛn go gɛt tɛnki, dɛn nɔ go de kɔmɔt biɛn dɛn kɔmpin, dɛn go lɛk dɛn fambul dɛn, dɛn go gri wit ɔda pipul dɛn, dɛn go de tɔk gud tin bɔt ɔda pipul dɛn ɔltɛm, dɛn go ebul kɔntrol dɛnsɛf, dɛn nɔ go wayl, dɛn go lɛk fɔ du gud, dɛn nɔ go bi ɛnimi to dɛn padi dɛn, dɛn nɔ go trangayes, dɛn nɔ go prawd, dɛn go lɛk Gɔd pas aw dɛn lɛk ɛnjɔymɛnt, dɛn go liv dɛn layf di we we de sho se dɛn de sav Gɔd.\nWETIN YU DƆN LAN BƆT DI . . .\ntɛm we dɛn go dɔnawe wit “Babilɔn di Gret”?\nnid fɔ lɛ wi kɔntinyu fɔ de na di tru rilijɔn?\nnid fɔ kɔntinyu fɔ de biɛn Jiova, fɔ de bia, ɛn fɔ gɛt maynd?\nSIŊ 122 Tinap Tranga Wan Fɔ Sav Gɔd!\n^ par. 5 Wi no se i nɔ go te igen “big big trɔbul” go kam pan mɔtalman. Wetin dat go min fɔ wi? Wetin Jiova go want wi fɔ du da tɛm de? Us kwaliti dɛn wi nid fɔ gɛt so dat wi go kɔntinyu fɔ de fetful wan di tɛm we da big big trɔbul go kam? Wi go lan bɔt dɛn tin dɛn ya insay dis atikul.\n^ par. 3 WƆD WE DƐN ƐKSPLEN: Lay lay chɔch dɛn na rilijɔn dɛn we se dɛn na Kristian dɛn bɔt dɛn nɔ de tich pipul dɛn fɔ wɔship Jiova di we aw i want.\n^ par. 11 WƆD WE DƐN ƐKSPLEN: Di wɔd Gɔg we de na Megɔg (we dɛn kin kɔl Gɔg) min di neshɔn dɛn we go kam togɛda fɔ atak Jiova in pipul dɛn insay di tɛm we di big big trɔbul go kam.\n^ par. 11 Fɔ no mɔ bɔt ɔl di tin dɛn we go apin te to di tɛm we Amagɛdɔn go kam, luk chapta 21 na di buk we gɛt di taytul God’s Kingdom Rules! Dɔn fɔ no mɔ bɔt di atak we Gɔg we de na Megɔg go atak ɛn aw Jiova go fɛt fɔ in pipul dɛn insay Amagɛdɔn, luk di Julay 1 2015, Wachtawa, pej 14 to pej 19 (I de na Inglish).\n^ par. 16 Di 2019 kɔnvɛnshɔn program we gɛt di tim “Lɔv Nɔ De Ɛva Fel!” de ɛp wi fɔ biliv tranga wan se Jiova go kɔntinyu fɔ protɛkt wi wit lɔv sote go.—1 Kɔr. 13:8, NW.\n^ par. 19 Luk di atikul we gɛt di taytul “His Deeds Follow Him” na di Disɛmba 1, 1994, Wachtawa.\n^ par. 65 SMƆL TIN BƆT DI PIKCHƆ: Sɔm brɔda ɛn sista dɛn de ol mitin na wan bush di tɛm we di big big trɔbul go bigin.\n^ par. 67 SMƆL TIN BƆT DI PIKCHƆ: Bɔku bɔku pipul dɛn we de wɔship Jiova fetful wan go sev di tɛm we da big big trɔbul go kam ɛn dɛn go gɛt gladi-at!


Wetin di Baybul Tɔk bɔt fɔ Smok?\nDi Wachtawa | Jun 2014\nRID INSAY Afrikaans Albanian Amharic Arabic Armenian Armenian (West) Aymara Bengali Bicol Bislama Bulgarian Catalan Cebuano Chichewa Chinese (Traditional) Chinese Cantonese (Traditional) Chinese Mandarin (Simplified) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwanyama Lingala Lithuanian Luganda Luo Macedonian Malagasy Malayalam Maltese Marathi Maya Mizo Mongolian Moore Myanmar Ndebele Nepali Ngabere Norwegian Nyaneka Nzema Ossetian Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Ukrainian Umbundu Uzbek Venda Vietnamese Wayuunaiki Xhosa Yoruba Zande Zulu\nDI TƆPIK NA DI FRƆNT PEJ | AW GƆD DE SI SIGRƐT?\nAw Gɔd De Si Sigrɛt?\nNaoko, we wi bin tɔk bɔt na di las atikul, bin tɔk bɔt wetin bin ɛp am fɔ lɛf fɔ smok. I bin se: “A bin ebul fɔ chenj mi layf bikɔs a bin de lan di tru tin bɔt di kayn pɔsin we Gɔd bi ɛn di tin dɛn we i want fɔ du.” Di tin dɛn we Naoko bin lan, de na di Baybul. Pan ɔl we di Baybul nɔ ɛva tɔk bɔt sigrɛt, i ɛp wi fɔ no aw Gɔd de si sigrɛt. * Di Baybul dɔn ɛp bɔku pipul dɛn fɔ mek dɛn nɔ smok atɔl, ɛn i dɔn ɛp ɔda pipul dɛn fɔ lɛf fɔ smok. (Sɛkɛn Lɛta To Timoti 3:16, 17) Lɛ wi tɔk bɔt tri bad bad tin dɛn we ɔlman no bɔt sigrɛt ɛn si wetin di Baybul se bɔt dɛn.\nSIGRƐT NA SƆNTIN WE AT FƆ LƐF\nSigrɛt gɛt wan tin pan am we dɛn kɔl nikotin, ɛn na dis tin kin mek i at fɔ lɛ pipul dɛn lɛf fɔ smok. Na dis nikotin de mek pipul dɛn fil fɔ smok ɛn na in kin ambɔg dɛn bɔdi. We pɔsin de smok sigrɛt, di nikotin we de na di sigrɛt de go na in bren kwik kwik wan. Ɛni wan drɔ we pɔsin drɔ sigrɛt na in mɔt, na wan mili gram nikotin de go insay in bɔdi. So pɔsin we de smok wan bɔks sigrɛt fɔ di de, de put lɛk 200 mili gram nikotin na in bɔdi. Dis 200 mili gram nikotin ay pas di wan we de insay ɛni ɔda bad drɔgs ɔ mɛrɛsin we pɔsin go tek. Bikɔs pipul dɛn de smok sigrɛt ɔltɛm, di nikotin pan di sigrɛt kin mek i at fɔ lɛ dɛn lɛf fɔ smok. We pɔsin we dɔn yus fɔ smok nɔ gɛt sigrɛt, in bɔdi kin bɛt bɛt fɔ di nikotin.\n“If una givɔp unasɛf fɔ bi slev fɔ pɔsin ɛn una du ɛnitin we di pɔsin tɛl una fɔ du, dat min se una na da pɔsin de in slev fɔ tru.”—Lɛta Fɔ Rom 6:16\nYu tink se yu go rili ebul fɔ obe Gɔd if yu na slev to sigrɛt?\nDi Baybul de ɛp wi fɔ si aw sigrɛt rili tan, we i se: “Una no gud wan se, if una givɔp unasɛf fɔ bi slev fɔ pɔsin ɛn una du ɛnitin we di pɔsin tɛl una fɔ du, dat min se una na da pɔsin de in slev fɔ tru.” (Lɛta Fɔ Rom 6:16) If pɔsin de tink bɔt sigrɛt ɔltɛm ɛn de smok ɔltɛm, i dɔn bi slev to dis bad abit. Bɔt Gɔd, we in nem na Jiova, nɔ want lɛ wi bi slev to bad abit dɛn we go ambɔg wi bɔdi ɛn di we aw wi de tink. (Sam 83:18, NW; Sɛkɛn Lɛta Fɔ Kɔrint 7:1) So pɔsin we gladi fɔ di tin dɛn we Jiova dɔn du fɔ am ɛn we rɛspɛkt Jiova, go no se Jiova want mek i gi am in bɛst ɛn i nɔ go ebul fɔ gi Gɔd in bɛst if in na slev to dis bad abit we de kil. We pɔsin no dɛn tin ya, i de ɛp am fɔ lɛ i nɔ put an pan ɛni bad tin.\nWan man we de na Jamani, we nem Olaf, bin ebul lɛf fɔ smok sigrɛt, pan ɔl we i bin dɔn smok fɔ 16 ia. I bin bigin smok we i ol 12 ia. Olaf bin tink se i nɔ bad fɔ smok sigrɛt. As tɛm de go, i kam fɔ si se i nɔ ebul fɔ kɔntrol insɛf mek i nɔ smok. Olaf se: “Wan de, we a nɔ bin gɛt sigrɛt fɔ smok, a bin so fil fɔ smok dat, a gɛda ɔl mi af af jɔt dɛn ɛn rap dɛn na wan nyuspepa. We a kin mɛmba dis tin, a kin si se na shemful tin a bin du so.” Wetin bin ɛp Olaf fɔ lɛf dis bad abit? I tɔk se: “Wan men tin we bin ɛp mi na dat a bin want fɔ du wetin Jiova want. Di lɛk we Jiova lɛk mɔtalman ɛn di op we i dɔn gi wi na in rili ɛp mi fɔ lɛf dis abit.”\nSIGRƐT DE AMBƆG DI BƆDI\nWan buk we dɛn kɔl The Tobacco Atlas, tɔk se ‘sayɛnsman dɛn dɔn sho se sigrɛt de ambɔg bɔku bɔku pat dɛn na di bɔdi ɛn i de gi sik dɛn we de kil.’ Pipul dɛn no se sigrɛt de gi bad bad sik dɛn we nɔ de kɔmɔt frɔm wan pɔsin to di ɔda pɔsin, lɛk kansa ɛn at kɔmplen. Bɔt di World Health Organization (WHO), dɔn tɔk se sigrɛt na wan men tin bak we de kil bɔku pipul dɛn we gɛt sik dɛn we de kɔmɔt frɔm wan pɔsin to ɔda pɔsin; sik dɛn lɛk dray kɔf ɛn ɔda wan dɛn.\n“Yu fɔ lɛk . . . Gɔd wit ɔl yu at, wit ɔl yu layf ɛn wit ɔl yu maynd.”—Matyu 22:37\nIf wi an de pan dɔti abit we de pwɛl di bɔdi we Gɔd gi wi, yu tink se wi lɛk ɛn rɛspɛkt Gɔd?\nJiova de yuz in Wɔd, di Baybul, fɔ tich wi aw fɔ yuz wi layf ɛn wi bɔdi di we aw i want. Na dat mek in pikin we na Jizɔs Krays, bin tɔk se: “Yu fɔ lɛk . . . Gɔd wit ɔl yu at, wit ɔl yu layf ɛn wit ɔl yu maynd.” (Matyu 22:37) So dis dɔn sho wi klia wan se, Gɔd want lɛ wi yuz wi layf ɛn wi bɔdi di rayt we, ɛn trit wisɛf wit rɛspɛkt. As wi de lan bɔt Jiova ɛn di tin dɛn we i dɔn prɔmis wi, na di mɔ wi de lɛk am ɛn gladi fɔ ɔl di tin dɛn we i dɔn du fɔ wi. Dis kin ɛp wi lɛ wi nɔ put an pan ɛnitin we go dɔti wi bɔdi.\nWan dɔktɔ na India, we nem Jayavant bin smok fɔ 38 ia. I bin se: “As a bin de rid dɛn dɔktɔ buk dɛn, a kam fɔ no aw sigrɛt de ambɔg di bɔdi. So a bin no se i bad fɔ smok, ɛn a bin ivin de advays mi peshɛnt dɛn fɔ lɛf fɔ smok. Bɔt mi nɔ bin ebul fɔ lɛf, pan ɔl we a tray fayv ɔ siks tɛm.” So wetin bin ɛp Jayavant fɔ lɛf? I se: “A lɛf fɔ smok we a bigin fɔ stɔdi di Baybul. A bin rili want fɔ du wetin Jiova want, ɛn dis ɛp mi fɔ lɛf dis abit wantɛm wantɛm.”\nSIGRƐT DE AMBƆG ƆDA PIPUL DƐN BƆDI\nDi smok we pɔsin de pul we i de smok sigrɛt ɛn di wan we de kɔmɔt pan di sigrɛt, na pɔyzin. We pɔsin smɛl dis smok, i kin mek i gɛt kansa ɛn ɔda sik dɛn. Ɛn ɛni ia dis smok de kil 600,000 pipul dɛn we nɔ de smok. Bɔku pan dɛn pipul ya na uman ɛn pikin dɛn. WHO se: “If sɔmbɔdi smok nia pɔsin we nɔ de smok, di smok go mɔs ambɔg di ɔda pɔsin in wɛlbɔdi wan.”\n“Yu fɔ lɛk yu kɔmpin mɔtalman lɛkɛ aw yu lɛk yusɛf.”—Matyu 22:39\nYu tink se yu rili lɛk yu kɔmpin mɔtalman if yu de smok nia dɛn?\nAfta Jizɔs bin dɔn tɔk se wi fɔ lɛk Jiova, i bin tɔk bak se wi fɔ lɛk wi kɔmpin mɔtalman. We min se wi fɔ lɛk wi famili, wi padi dɛn, ɛn ɔda pipul dɛn we de nia wi. I bin se: “Yu fɔ lɛk yu kɔmpin mɔtalman lɛkɛ aw yu lɛk yusɛf.” (Matyu 22:39) If wi de du sɔntin we de ambɔg di wan dɛn we de nia wi, wi de sho se wi nɔ lɛk wi kɔmpin mɔtalman. If wi lɛk wi kɔmpin mɔtalman fɔ tru, wi go fala di advays we di Baybul gi, we i se: “Ɔlman nɔ fɔ jɛs de luk fɔ dɛn yon bɛtɛ wan nɔmɔ, dɛn fɔ de tray fɔ mek bɛtɛ fala dɛn kɔmpin.”—Fɔs Lɛta Fɔ Kɔrint 10:24.\nAmin, we de na Aminia, bin tɔk se: “Mi famili beg mi mek a nɔ smok bikɔs i bin de ambɔg dɛn. Bɔt a nɔ bin want fɔ gri se di smok we a de smok de afɛkt dɛn bad wan.” Amin tɛl wi wetin chenj di we aw i bin de tink. I se: “Bikɔs a bin de stɔdi di Baybul ɛn a bin lɛk Jiova, dat ɛp mi fɔ lɛf fɔ smok ɛn gri se sigrɛt nɔto sɔntin nɔmɔ we bad fɔ mi bɔt i bad bak fɔ di pipul dɛn we de nia mi.”\nSIGRƐT NƆ GO DE IGEN!\nDi Baybul bin ɛp Olaf, Jayavant, ɛn Amin fɔ lɛf dis bad abit we bin de ambɔg dɛn ɛn ɔda pipul dɛn. Di tin we bin ɛp dɛn fɔ lɛf fɔ smok nɔto we dɛn jɔs no se fɔ smok bad. Bɔt na bikɔs dɛn bin kam fɔ lɛk Jiova ɛn want fɔ du wetin de mek i gladi. Jɔn In Fɔs Lɛta 5:3 tɔk bɔt di impɔtant tin we lɔv kin du. I se: “We wi lɛk Gɔd wi de du ɔl wetin i tɛl wi fɔ du. Wetin i tɛl wi fɔ du nɔ traŋa fɔ wi.” Na tru se, i nɔ kin izi ɔltɛm fɔ fala di advays dɛn we di Baybul kin gi, bɔt we pɔsin rili lɛk Gɔd, i nɔ go tranga fɔ lɛ i obe Gɔd.\nBikɔs Jiova Gɔd de yuz in savant dɛn fɔ tich pipul dɛn ɔlsay na di wɔl di tru tin dɛn bɔt am, dat dɔn ɛp bɔku bɔku pipul dɛn fɔ lɛf fɔ smok ɔ nɔ smok atɔl. (Fɔs Lɛta To Timoti 2:3, 4) I nɔ go te igen, Jiova go yuz in Kiŋdɔm fɔ pul ɔl dɛn wikɛd biznɛsman dɛn we de mek bɔku bɔku pipul dɛn tɔn slev to sigrɛt. Dis Kiŋdɔm na in gɔvmɛnt we de na ɛvin we in Pikin, Jizɔs Krays de rul. Jiova go pul dis sigrɛt prɔblɛm kɔmɔt na di wɔl kpatakpata ɛn mek di pipul dɛn we de obe am gɛt pafɛkt bɔdi ɛn tink pafɛkt we.—Ayzaya 33:24; Rɛvɛleshɔn 19:11, 15.\nIf yu de tray tranga wan fɔ lɛf fɔ smok, nɔ taya fɔ tray. Yu go ebul fɔ lɛf fɔ smok we yu de lan bɔt aw fɔ lɛk Jiova ɛn si sigrɛt di we aw i de si am. Jiova Witnɛs dɛn go gladi fɔ ɛp yu fɔ no aw yu go lan ɛn fala di Baybul in advays dɛn. Wan tin we yu fɔ no na dat, if yu want mek Jiova ɛp yu fɔ lɛf fɔ smok sigrɛt, i go ɛp yu fɔ lɛf fɔ smok.—Lɛta Fɔ Filipay 4:13, NW.\n^ par. 3 We wi de tɔk bɔt aw Gɔd de si sigrɛt, wi de tɔk bak bɔt aw i de si siga, payp, tabaka, snɔf, sigrɛt we de yuz batri ɛn we gɛt nikotin, ɛn ɔda tin dɛn lɛk dɛn wan ya.\nCOVER SUBJECT Bɔku Pipul dɛn De Smok Sigrɛt Ɔlsay na di Wɔl\nCOVER SUBJECT Aw Gɔd De Si Sigrɛt?\n“Yu Fɔ Lɛk Yu Kɔmpin Mɔtalman Lɛkɛ Aw Yu Lɛk Yusɛf”\nYu De Si Ɔda Pipul dɛn Prɔblɛm ɛn Mistek di We Aw Jiova De Si Am?\nƐp Ɔda Pipul dɛn fɔ Du Dɛn Bɛst\n“Tek Tɛm Plan Wetin Yu De Du” So Dat Yu Go Ebul fɔ Du Mɔ fɔ Jiova\nText Difrɛn we dɛn fɔ dawnlod ɔl di ilɛktronik buk dɛn DI WACHTAWA Jun 2014 | Aw Gɔd De Si Sigrɛt?\nJun 2014 | Aw Gɔd De Si Sigrɛt?\nDI WACHTAWA Jun 2014 | Aw Gɔd De Si Sigrɛt?


Wɔri bɔt Aw fɔ Liv we Denja De\nFɔ Wɔri bɔt Denja\nWan uman we nem Alɔna tɔk se: “We a yɛri di sawnd, mi at bigin fɔ bit ɛn a rɔn go ayd usay dɛn kin ayd we bɔm wan skata. Bɔt ivin we a de de, a bin stil de wɔri. I kin bad-ɔf we a de na do, we no say nɔ de fɔ ayd. Wan tɛm, we a bin de waka na strit, a bigin fɔ kray ɛn a nɔ bin ebul fɔ blo. I tek lɔng tɛm fɔ lɛ a fil fayn. Dɔn di sawnd bigin bak.”\nWɔ na wan pan di tin dɛn we kin mek wi layf de pan denja. Fɔ ɛgzampul, we yu kam no se yu ɔ pɔsin we yu lɛk sik siriɔs wan i jɔs tan lɛk we dɛn ib bɔm pan yu. Ɛn ɔda pipul dɛn kin fred di tumara bambay ɛn dis kin mek dɛn wɔri. Dɛn kin wɔri ɛn aks se, ‘Fɔ se wi pikin dɛn ɔ granpikin dɛn go kam de na wɔl usay wɔ go de apin, usay bad bad tin dɛn go de apin, usay dɛn sik we de prɛd ɛn dɛn blak blak smok we de kil pipul dɛn go de, ɛn usay di wɛda go de chenj?’ Wetin go ɛp wi fɔ lɛf fɔ wɔri bɔt dɛn tin ya?\nDi Baybul se: “Pɔsin we gɛt sɛns de si trɔbul ɛn ayd.” (Prɔvabs 27:12) Jɔs lɛk aw wi de tray fɔ protɛkt wi wɛlbɔdi wan, na so wi kin du sɔntin fɔ protɛkt di we aw wi de tink ɛn di we aw wi de fil. Dɛn fɛt-fɛt fim dɛn ɛn ivin di bad bad tin dɛn we wi kin yɛri na nyus kin mek wi ɛn wi pikin dɛn wɔri. We wi de tray fɔ protɛkt wisɛf frɔm dɛn bad bad tin ya, na di rayt tin wi de du, bikɔs Gɔd nɔ mek wi fɔ lɛ wi de tink bɔt bad tin. Bifo dat, wi fɔ de tink bɔt “ɛnitin we tru, . . . ɛnitin we rayt, . . . ɛnitin we klin, . . . ɛnitin we fayn.” We wi de du dis, “di Gɔd we de gi pis” go mek wi gɛt kolat.—Lɛta Fɔ Filipay 4:8, 9.\nWETIN MEK I IMPƆTANT FƆ PRE?\nWe wi gɛt strɔng fet, i go ɛp wi nɔ fɔ de wɔri. Di Baybul advays wi fɔ “rɛdi fɔ de pre ɔltɛm.” (Pita In Fɔs Lɛta 4:7) Wi fɔ pre to Gɔd lɛ i ɛp wi ɛn mek i gi wi sɛns ɛn maynd fɔ du wi bɛst we wi gɛt prɔblɛm, ɛn wi fɔ biliv se “i de yɛri wi we wi aks am fɔ ɛnitin.”—Jɔn In Fɔs Lɛta 5:15.\nWit in man, Avi\nDi Baybul se nɔto Gɔd de rul dis wɔl, na Setan na “di wan we de rul dis wɔl” ɛn i tɔk bak se “di wan ol wɔl de na di wikɛd wan in an.” (Jɔn 12:31; Jɔn In Fɔs Lɛta 5:19) Na in mek we Jizɔs bin de tich wi aw fɔ pre, i tɛl wi fɔ pre mek Jiova “sev wi frɔm di wikɛd wan.” (Matyu 6:13) Dis ɛp wi fɔ no se Setan na rial pɔsin ɛn i ɛp wi fɔ no bak se Jiova ebul fɔ sev wi. Alɔna kɔntinyu fɔ tɔk se: “Ɛnitɛm we a yɛri di sawnd, a kin pre to Jiova lɛ i ɛp mi fɔ kɔntrol di we aw a de fil. Mi man kin kɔl mi ɛn pre wit mi. Prea dɔn rili ɛp mi.” Dat jɔs tan lɛk wetin di Baybul se, we i tɔk se: “Jiova de nia ɔl di wan dɛn we de kɔl am, ɛn ɔl di wan dɛn we de kɔl am wit ɔl dɛn at.”—Sam 145:18.\nDI OP WE WI GƐT FƆ TUMARA BAMBAY\nWe Jizɔs bin de prich ɔp wan mawnten, i tɛl in disaypul dɛn fɔ pre se: “Lɛ yu Kiŋdɔm kam.” (Matyu 6:10) Gɔd in Kiŋdɔm go pul ɔl di bad bad tin dɛn we kin mek pipul dɛn wɔri. Ɛn ɔl dɛn tin ya nɔ go de igen. Gɔd go yuz Jizɔs we na di “Prins we Gɛt Pis” fɔ mek “wɔ dɔn ɔlsay na di wɔl.” (Ayzaya 9:6; Sam 46:9) “I [Gɔd] go jɔj bɔku pipul dɛn . . . Wan neshɔn nɔ go fɛt ɔda neshɔn ɛn dɛn nɔ go lan fɔ fɛt wɔ igen. . . . Ɛn nɔbɔdi nɔ go mek dɛn fred.” (Mayka 4:3, 4) Famili dɛn we gladi “go bil os ɛn de insay de, ɛn dɛn go mek gadin ɛn it wetin dɛn plant.” (Ayzaya 65:21) “Ɛn nɔbɔdi nɔ go se: ‘A nɔ wɛl.’”—Ayzaya 33:24.\nTide, pan ɔl we wi kin tray fɔ protɛkt wisɛf lɛ bad tin nɔ mit wi, nɔto ɔltɛm i kin pɔsibul fɔ lɛ wi protɛkt wisɛf frɔm “tin dɛn we wi nɔ no se go apin” ɔ fɔ avɔyd fɔ de na di rɔng ples di rɔng tɛm. (Ɛkliziastis 9:11) Frɔm trade trade, wɔ, fɛt-fɛt, ɛn sik de kɔntinyu fɔ kil gud pipul dɛn. Us op we dɛn gud pipul dɛn ya we dɔn day gɛt?\nBɔku bɔku pipul dɛn dɔn day, ɛn na Gɔd nɔmɔ no ɔmɔs pipul dɛn dɔn day ɛn i go gi dɛn layf bak. Fɔ naw dɛn de slip, te di tɛm we Gɔd go mɛmba ‘ɔl di wan dɛn we de na di grev’ ɛn gi dɛn layf bak. (Jɔn 5:28, 29) We di Baybul bin de tɔk bɔt di tɛm we di wan dɛn we dɔn day go gɛt layf bak, i tɔk se: “Dis op we wi gɛt tan lɛk ankɔ fɔ wi layf, i nɔ de fel ɛn i go mɔs bi.” (Di Ibru Pipul Dɛn 6:19) Ɛn Gɔd “dɔn mek ɔlman no se dis go bi bay we i gi [Jizɔs] layf bak.”—Di Apɔsul Dɛn Wok [Akt] 17:31.\nFɔ naw, pan ɔl we wi de tray fɔ du wetin Gɔd want, tin dɛn de we kin mek wi wɔri. We Pɔl, Jenɛt, ɛn Alɔna bin de fala di advays dɛn we de na di Baybul, ɛn dɛn bin de pre ɛn biliv wetin di Baybul se bɔt di tumara bambay, dat bin ɛp dɛn fɔ bia di prɔblɛm dɛn we bin de mek dɛn wɔri. Jɔs lɛk aw Gɔd ɛp dɛn, “mek di Gɔd we de gi op mek una gɛt gladi at ɛn pis bikɔs una abop pan am.”—Lɛta Fɔ Rom 15:13.\nYu Go Want fɔ Si Dɔktɔ?\nIf yu dɔn fala di Baybul in advays dɛn ɛn yu stil de wɔri, i go fayn fɔ go si dɔktɔ. We pɔsin wɔri pasmak i de sho se nɔto smɔl prɔblɛm i gɛt. Yu dɔktɔ kin bigin fɔ chɛk yu bɔdi, bikɔs fɔ wɔri pasmak sɔntɛnde kin sho se yu gɛt prɔblɛm wit yu wɛlbɔdi wan. Afta dat, di dɔktɔ kin ɛp yu fɔ disayd if yu fɔ tek ɔda tritmɛnt. *\n^ par. 16 Dis magazin nɔ de tɛl yu us patikyula tritmɛnt yu fɔ tek. Kristian dɛn fɔ mek shɔ se ɛni tritmɛnt we dɛn disayd fɔ tek nɔ fɔ mek dɛn pwɛl Gɔd in lɔ. Rid dis atikul we gɛt di taytul: “How to Help Those With Anxiety Disorders,” insay di Mach 2012 Awake! I de bak na di Intanɛt na www.jw.org.